## La Generalitat, l’Ajuntament d’Alcoi i la Cambra de Comerç d’Alcoi firmen un protocol per al desenrotllament del parc empresarial sud

*** L’objectiu de l’acord és la reclassificació de sòl per a implantar una àrea industrial mitjançant un pla especial supramunicipal
* Martínez Mus destaca este protocol com a “històric” per a posicionar Alcoi com a referent industrial i pol d’atracció per a les empreses
* El titular de Territori assegura que “es protegiran i cuidaran els valors naturals de la zona i es blindarà el millor tractament al medi ambient”**

El conseller de Medi Ambient, Infraestructures i Territori ha qualificat d’“històric” el protocol de col·laboració subscrit entre la Generalitat, l’Ajuntament d’Alcoi i la Cambra de Comerç d’Alcoi per a la implantació i el desenrotllament del parc empresarial Alcoi Sud. Este acord, ha assegurat, “marcarà el creixement i desenrotllament econòmic i industrial de la ciutat”.

Vicente Martínez Mus; l’alcalde de la ciutat, Antonio Francés, i la presidenta de la Cambra de Comerç, Lucía Pascual, s’han reunit per a formalitzar este protocol “després de més de 30 anys de reivindicacions i esforços conjunts”, ha assenyalat el conseller. A l’acte també ha assistit la consellera d’Innovació, Indústria, Comerç i Turisme, Marian Cano.

Així, ha indicat Martínez Mus, “gràcies a la voluntat de l’actual Consell, hui s’establixen les bases per a revitalitzar el teixit industrial d’Alcoi, posicionant la ciutat com un referent gràcies al seu caràcter mamprenedor i a un ecosistema que integra els àmbits educatiu, cultural, social i empresarial”.

Segons ha explicat el conseller, la Generalitat ha trobat en este acord una fórmula eficaç per a desbloquejar sòl industrial de qualitat mitjançant la tramitació i aprovació d’un pla especial que permeta la reclassificació del sòl no urbanitzable, així com la gestió directa de les obres d’urbanització.

“Aspirem a convertir esta zona en un dels principals pols d’atracció empresarial de les comarques centrals, sempre amb criteris de sostenibilitat”, ha indicat. En este sentit, ha assegurat que “es protegiran i cuidaran els valors naturals de la zona i es blindarà el millor tractament al medi ambient d’Alcoi i la comarca”.

Este protocol s’emmarca, a més, en el context del decret de simplificació administrativa aprovat per la Generalitat, l’objectiu del qual és reduir tràmits i eliminar obstacles per a fomentar el creixement empresarial.

En definitiva, ha conclòs Martínez Mus, este acord “reflectix un compromís conjunt i una col·laboració entre tot el teixit empresarial i les institucions per a impulsar el creixement industrial d’Alcoi, amb una visió estratègica que conjuga desenrotllament econòmic i sostenibilitat”, i ha agraït i felicitat “totes les persones que han fet possible la firma d’este protocol”.

Per la seua banda, la consellera d’Innovació, Indústria, Comerç i Turisme, Marian Cano, ha destacat que el protocol “respon a unes reivindicacions clares que fa temps que estaven plantejant-se, amb l’objectiu que Alcoi continue sent el referent industrial que sempre ha sigut”, i l’ha qualificat de ferramenta necessària “per al mateix creixement de les empreses de la ciutat i de la comarca”.

Així mateix, l’alcalde d’Alcoi, Antonio Francés, ha assenyalat que este projecte “traça una línia estratègica cap a una iniciativa supramunicipal amb un objectiu molt definit, que és proporcionar a les nostres comarques el sòl industrial necessari per a impulsar el desenrotllament del teixit empresarial. La sostenibilitat serà un principi irrenunciable per a garantir que esta iniciativa siga viable, equilibrada i respectuosa amb el medi ambient”.

Pel que fa a la Cambra de Comerç d’Alcoi, la seua presidenta, Lucía Pascual, ha mostrat la seua satisfacció, en nom de l’empresariat de la zona, per la firma del protocol, i ha destacat que el document “ens permetrà materialitzar una reivindicació històrica, que no és una altra que la del sòl industrial. Estem davant d’una gran oportunitat, volem que participen del projecte tots els agents implicats i vetlarem perquè es respecten, com no pot ser d’una altra manera, les legislacions mediambientals vigents. Volem que Alcoi siga la zona vertebradora de l’empresariat de la Comunitat Valenciana”.

**Compromisos de les institucions**

Segons el que s’establix en el protocol, la Generalitat serà responsable de tramitar i aprovar el Pla especial, que permetrà reclassificar sòl per a crear sòl industrial, a més de redactar, tramitar i aprovar la programació urbanística en gestió directa. Així mateix, mantindrà una col·laboració estreta amb l’Ajuntament d’Alcoi, facilitant un procés àgil i efectiu, i col·laborarà amb la Cambra de Comerç en l’execució de les iniciatives, en línia amb l’estratègia de potenciar les sinergies industrials en la zona.

Per la seua banda, l’Ajuntament d’Alcoi es compromet a col·laborar en la tramitació del Pla especial, aportant la documentació i els informes necessaris, i a gestionar conjuntament la urbanització de les obres resultants. En este procés, prioritzarà la gestió directa per part de la Generalitat i, en defecte d’això, la gestió per part dels propietaris.

Finalment, la Cambra de Comerç d’Alcoi secunda la ubicació del nou sòl industrial mitjançant la tramitació i aprovació del Pla especial de reclassificació. A més, es compromet a presentar una iniciativa davant de les administracions públiques i, sobre la base d’un informe tecnicojurídic sobre la viabilitat ambiental i paisatgística, desplegarà el pla en les zones aptes assenyalades en este informe.

Fecha: 14/05/2025